Fides Cuyugan-Asensio

Si Fides Cuyugan-Asensio ay idineklarang Pambansang Alagad ng Sining sa musika noong 2022. Siya ay isang guro, mang-aawit sa opera, aktres sa teatro at pelikula at librettist.

Unang yugto ng buhay
Ipinanganak si Fides Cuyugan noong 1 Agosto 1931 sa bayan ng Quezon. Ang kanyang ama ay si  Gervasio Santos Cuyugan.

Edukasyon
Noong 1951 ay natamo ni Fides Cuyugan-Asensio ang bachelor’s degree sa musika na may major sa boses at minor sa piano mula sa Philippine Women’s University.

Nakuha ni Fides Cuyugan-Asensio sa Curtis Institute of Music sa Philadelphia, Pennsylvania sa Estados Unidos noong 1955 ang artist’s diploma na may major sa boses.  Siya ang unang Pilipinong iskolar sa boses.

Propesyon
Nagturo si Fides Cuyugan-Asensio sa Kolehiyo ng Musika sa Unibersidad ng Pilipinas sa Diliman sa Departamento ng Boses, Musikang Pang-teatro at Sayaw. Pinamunuan din niya ang departamento bilang chairperson nito simula 1988 hanggang 1997 kung kailan siya ay nagretiro. Iginawad kay Fides Cuyugan-Asensio ng Unibersidad ng Pilipinas ang titulong professor emeritus sa boses noong 1997.

Mga nagawa
Umawit si Fides Cuyugan-Asensio bilang coloratura soprano at kasama sa mga unang pagtatanghal ng mga Pilipinong opera na gaya ng "Mapulang Bituin" at "Kasilag's Dularawan" na gawa ni Ramon Santos. Siya rin ang nagbigay ng boses sa tauhang si Sisa sa "Noli Me Tangere" ni Felipe de Leon noong mga dekada 1950 at 1960.

Nagdirek din siya ng mga produksiyon ng ilang Pilipino at banyagang opera. Isa sa mga paborito niya ay ang kanyang ginawang opera na may titulo na "Mayo Bisperas ng Liwanag" na ang pinagkuhanan niya ng inspirasyon ay ang maikling kwento ni Nick Joaquin na may titulong "May Day Eve".

Binuo niya ang Music Theater Foundation of the Philippines noong 1986 na isang hindi kumikita (non-profit) na organisasyon para sa promosyon at produksyon ng mga teatrong pang-musikal at nagbibigay ng mga scholarship sa mga classical performers na kabataan.

Mga parangal na natanggap
Idineklarang Pambansang Alagad ng Sining sa musika si Fides Cuyugan-Asensio  noong 10 Hunyo 2022 sa bisa ng Proklamasyon Bilang 1390.

Natanggap din niya ang Gawad CCP para sa Sining Award noong 2015 at ang PAMA-AS Gintong Award for the Musical Arts noong 2005 ng Pambansang Komisyon para sa Kultura at Sining.

Mga sanggunian

Kultura
Kultura at sining
Kultura ng Pilipinas
Gawad ng Pamahalaan ng Pilipinas
Ipinanganak noong 1931